Die Internasionale Legioen van die Territoriale Verdedigingsmag van Oekraïne (Oekraïens: Інтернаціональний легіон територіальної оборони України) of die Oekraïense Vreemdelegioen is 'n militêre eenheid van die Oekraïense territoriale magte, geskep deur die Oekraïense regering op versoek van president Wolodimir Zelenski om teen Rusland te veg tydens die Russiese inval in 2022. Die Oekraïense minister van buitelandse sake, Dmytro Kuleba, het in 'n aankondiging gesê meer as 20 000 vrywilligers van 52 lande het ingewillig om vir die Oekraïne te veg; 'n paar duisende het na hierdie aankondiging aangesluit. Hy het nie die lande van herkoms van die vrywilligers genoem nie, en gesê dat sommige lande hul burgers verbied om vir ander lande te veg. Die stigting van die Internasionale Legioen is gebaseer op die Oekraïense vrywilligerbataljonne wat gebruik is na die begin van die Oorlog in die Donbas in 2014. Alhoewel hierdie eenhede amptelik by die Oekraïense Weermag geïntegreer is, oefen sommige eenhede soos die Georgiese Legioen steeds 'n mate van outonomie binne die gewapende magte uit. Voor die stigting van die Internasionale Legioen, is die Georgiese Legioen gebruik om Engelssprekende buitelandse vrywilligers op te lei, aangesien die eenheid Engels praat.